**A Vanyarci Evangélikus Egyházközség Hírlevele**

**2020. április 19-én, Húsvét utáni első vasárnapon**

Igehirdetési alapige: Zakariás 8,4-8

**Ezt mondja a Seregek Ura: Fognak még öregemberek és öregasszonyok üldögélni Jeruzsálem terein, és mindegyiknek bot lesz a kezében, mert magas kort érnek meg. A város terei megtelnek fiúkkal és leányokkal, akik vígan játszadoznak a tereken. Ezt mondja a Seregek Ura: Bár lehetetlennek tűnik a megmaradt nép számára, hogy ez így lesz abban az időben, az én számomra nem lehetetlen – így szól a Seregek Ura. Ezt mondja a Seregek Ura: Én kiszabadítom népemet napkelet földjéről és napnyugat földjéről. Hazahozom őket és Jeruzsálemben laknak; az én népem lesznek, én pedig Istenük leszek, valósággal és igazán.** Ámen

Keresztyén gyülekezet, kedves Testvéreim az Úr Jézus Krisztusban!

Zakariás próféta vigasztalja Izrael népét. Isten nem csak a súlyos ítélet szavait bízta az ő kiválasztott szolgájára, hanem Szentlelkével bátorító, felemelő szavakat is adott neki. Isten népe letöltötte a büntetés súlyos hetven évét, már visszatérhettek Babilonból szeretett országukba. Isten nem csak az egész teremtett világnak és benne az egyes embernek az Ura – bár ez sem kevés, hanem ő a történelemnek az Ura is. A világméretű nagy események és mozgások mind, mind az ő kezében vannak. Természetesen ez nem jelenti azt, hogy minden, ami történt és történik, automatikusan Isten akarata lenne. Rengeteg minden történt már a világban az Úr akarata és törvénye ellen. A bűn ereje is hatalmas, embert és történelmet nyomorító tényező napjainkig. De előbb utóbb Isten akarata átragyog az eseményeken, és végül az lesz, amit ő akar. Mert ő a Seregek Ura, ahogyan az alapigénkben többször is halljuk. Az egész világegyetem minden teremtményének Ura: növények és állatok, föld és naprendszerek, angyalok és emberek Ura. Isten megengedte, hogy népét annak bűne miatt fogságba vigye egy ellenséges hatalom, de a büntetés letelte után Isten hazavezette és prófétája által vigasztalta népét.

Krisztus előtt 538-ban Círusz perzsa király megengedte a zsidó népnek, hogy hazatérhessenek és újjáépítsék lerombolt templomukat. Hiszen tudták, a fogság „templom nélküli” évtizedeiben egyre inkább megértették, hogy őket csak a közös hit, a Seregek Urának tisztelete, végső soron maga az Úristen képes egy népként megőrizni. A templom nem mint művészeti érték, hanem a közös hit megélése és gyakorlása helyeként lett fontos a számukra. Itt kaphatnak világos útmutatást az Isten Igéjéből, itt lehetnek közösségben az Úrral és egymással.

Két év alatt el is készültek a templom alapjai, amit meg is ünnepeltek. Azonban egyre inkább ellankadt a nép. Számos külső és belső bajjal kellett megküzdeniük. A környező népek féltékenyen figyelték Izrael megerősödését és a megkezdett munkát. Ahol lehetett, gáncsolták az elkezdődött folyamatokat. Jeruzsálem várfalának építését a támadások miatt kénytelen voltak felfegyverkezve végezni. Egyik kezükben a kőműves szerszám, másik kezükben kard volt. A fizikális veszély mellett lélektani hadviselést is folytattak az ellenfelek a birodalom központjába küldött feljelentésekkel. És egyre inkább belső problémákkal is szembe kellett nézniük. Saját házaik építgetése, csinosítgatása fontosabb lett a templomnál, a helyzetet kihasználva a jobb módúak uzsorakamatra adtak kölcsönt a nehezebb helyzetben lévőknek, stb. A nemes és közös cél elszürkült, befelé, saját céljaik felé fordultak az emberek. A kezdeti lelkesedés elszállt, letargiába esett a nép. Nem lehet itt már semmit tenni, majd csak lesz valahogy, sodródunk… Fel kellett rázni őket, új motivációra volt szükség. Isten ezért küldte Zakariást.

Isten nem egyszerűen ki akarta lendíteni őket a mélypontból. Jó, egy kicsit megfáradtatok, pihentek egyet, utána gyorsan összeszeditek magatokat, és megy majd minden tovább úgy, ahogy eddig. Isten sokkal többet akart népével. Ő egész életüket, gondolkodásukat akarta megújítani. Egészen az alapokig nyúlt le. A Seregek Ura megtérésre hívta népét. Zakariás, akinek neve annyit jelent, hogy „az Úr emlékszik”, nem csupán próféta – bár ez önmagában is kivételes és rendkívüli -, hanem pap is volt. Tudta, nem elég, ha ismét felépül a templom. A szíveknek, lelkeknek is Isten templomává kell lenniük. A Seregek Ura ott is úr akar lenni. A könyv elején szól az Isten hívása: „**Térjetek meg hozzám, így szól a Seregek Ura, és én is hozzátok térek**.” Mi, akik mindenféle bizonytalan kimenetelű hívásra és akcióra azonnal ugrunk, ilyen hatalmas lehetőséget kapunk magától az Örökkévalótól: hozzá térhetünk, vele élhetünk, bűnt elhagyva szent életet.

Izrael népe még azt is megkapja, amit teljes lehetetlenségnek tartottak. Szinte idillikus kép jelenik meg prófétai ígéretként. Az emberek idős kort élhetnek meg, egy bot segítségével még mindig jól tudnak járni, és ki tudnak menni a város tereire, és ott gyönyörködnek a kisgyermekekben, köztük az ő unokáik és dédunokáikban, akik önfeledten játszanak. Isten ezt akkor is véghez viszi, ha a nép már remélni sem meri. A Seregek Ura akcióban van népéért.

Az elmúlt héten rendkívüli körülmények között, otthon maradva ünnepeltük Jézus feltámadását. Isten szeretetének legnyomatékosabb és legnyilvánvalóbb megjelenése közöttünk: Krisztus halála és feltámadása. Isten ígérete: „hozzátok térek” – így is beteljesedett. Feltámadása után Jézus még negyven napot töltött megdicsőült új testben itt a földön. Azoknak jelent meg, akik korábban hittek benne. Az övéinek viszont óriási szükségük volt arra, hogy újra találkozzanak vele. Így volt ezzel Tamás apostol is, aki Jézus halála és elvesztése miatti fájdalmában magába fordult, még a tanítványi közösséget is olykor elhagyta. Félelmükben erősen bezárkóztak, rettegtek a folytatástól, Jézus megölése után talán ők következnek… A feltámadott Úr először a tanítványi közösségnek jelenik meg, de akkor Tamás hiányzik. Majd ismét megjelenik, amikor már Tamás is ott van. Fontos, hogy egy heti különbséggel mindkét nap vasárnap, azaz Jézus feltámadásának napja volt. A kételkedő Tamásnak Jézus felkínálja, hogy érintse meg a keresztfán kapott sebeit. Tamás megdöbben és szívéből kitör a hitvallása: „Én Uram, és én Istenem”. Teljes szívével Megváltójához, az Úrhoz tér.

Mi is kényszerű bezártságban éljük mostani napjainkat. „Maradj otthon.” – szól hozzánk minden irányból a figyelmeztetés. A vírusveszély elmúltával jó lenne, ha ilyen buzdításokat láthatnánk és hallanánk: „Mozdulj ki.” „Már mehetsz templomba.” Reméljük, ez az idő is hamarosan eljön. Jézusnak viszont senki sem szabhat határt. Ő még ezt a helyzetet is felhasználja arra, hogy megjelenjen és szóljon hozzánk. Sőt, az ilyen rendkívüli szituációk adnak lehetőséget arra, hogy átérezzük és megértsük, törékeny életünknek mekkora nagy szüksége van arra az érthetetlen kegyelemre, ami Jézus Urunkban megjelent. A Seregek Ura ma már Krisztusban hív minket, térjetek hozzám. Már leborulhatunk előtte, és érinthetjük sebeit. Őt, ki élet és halál Ura, és boldog jelent és reményteljes jövőt ajándékoz nekünk. Ne késlekedjünk!

 ÁMEN

Hirdetés:

* A jelenlegi járványügyi helyzetben továbbra sincs lehetőségünk az összegyülekezésre, csak temetések végezhetők szűk családi körben, illetve haldoklónak kiszolgáltatható az úrvacsora szentsége. Kérem a Testvéreket, hogy jó szívvel és krisztusi türelemmel viseljük a mostani korlátozásokat, mások és önmagunk egészsége érdekében.
* Most se feledkezzünk meg az offertóriumokról, tartsuk számon és gyűjtsük otthon amit erre szántunk, illetve otthoni, banki átutalással is teljesíthetjük:

Vanyarci Evangélikus Egyházközség Otp 11741024-20026893

* Honlapunk, melyen az igehirdetések (is) elérhetők:

**vanyarc.egyhazkozseg.hu**

**Áldjon meg minket a mindenható Isten, aki Atya, Fiú, Szentlélek!**

Erős vár a mi Istenünk! Szabó András lelkész (20-824-5104)